ผลธัญญะแจก100%
กระตุ้นหุ้นไอพีโอเร่งซื้อขายปัจจัยนอกในหนุนตลาดฟื้น
20 ส.ค. 2554

กระตุ้นหุ้นไอพีโอเร่งซื้อขายปัจจัยนอกในหนุนตลาดฟื้น 
หุ้นไทยพุ่ง 10 จุด ปัจจัยภายนอกในหนุน ส่วนหุ้น PHOL เคาะวันแรกแจกกำไร 101% ยั่ว 2 บริษัทสนใจเข้าระดมทุนเร็ว
ตลาดหุ้นวันที่ 9 ธ.ค. 2553 ดัชนีพุ่งแรงไปในทิศทางเดียวกับตลาดหุ้นภูมิภาค ขณะที่ปัจจัยในประเทศศาลรัฐธรรมนูญมีมติ 4 ต่อ 3 ยกคำร้องยุบพรรคประชาธิปัตย์กรณีเงินบริจาค 258 ล้านบาท หนุนให้ดัชนีปิด 1,035.85 จุด เพิ่มขึ้น 10.77 จุดหรือ 1.05% มูลค่าการซื้อขาย 33,044 ล้านบาท ต่างชาติ ขายสุทธิ184 ล้านบาท
ขณะที่หุ้นน้องใหม่ บริษัท ผลธัญญะ (PHOL) ที่เข้ามาซื้อขายในตลาดหลักทรัพย์ เอ็ม เอ ไอ (mai) เมื่อวันที่ 9 ธ.ค.เป็นวันแรก ปรับตัวแรงตั้งแต่เปิดตลาด จากราคาเสนอขายครั้งแรก (ไอพีโอ) ที่ 3.60 บาทกระโดดเปิด 7.80 บาท และทำราคาสูงสุดที่ 9 บาท ก่อนปิดที่ 7.25 บาท เพิ่มขึ้น 3.65 บาท จากราคาไอพีโอแจกกำไรวันแรกสูงถึง 101.39%
น.ส.พัชพร สรรคบุรานุรักษ์ ผู้อำนวยการอาวุโส ฝ่ายวาณิชธนกิจ บริษัทหลักทรัพย์ (บล.) เคจีไอ (ประเทศไทย) กล่าวในฐานะที่ปรึกษาทางการเงินและผู้จัดการจัดจำหน่ายและรับประกันการจำหน่ายหุ้นสามัญเพิ่มทุนของ PHOL กล่าวว่า การที่หุ้น PHOL ยืนเหนือราคาไอพีโอได้ 3.60 มาจากหลายปัจจัย นอกจากภาวะตลาดรวมดีแล้ว กระแสหุ้นไอพีโอในช่วงที่ผ่านมามีทิศทางที่ดี 
ขณะที่ปัจจัยพื้นฐานบริษัทแข็งแกร่ง ที่ผ่านมาผลประกอบการยังเติบโตต่อเนื่อง ตลอดจนมีเงินปันผลระหว่างกาลหุ้นละ 0.15 บาท ให้กับผู้ถือหุ้น รวมทั้งน่าจะมีนักลงทุนที่จองหุ้นไอพีโอไม่ทันเข้ามาซื้อ
นายชวลิต หวังธำรง ประธานเจ้าหน้าที่บริหาร PHOL กล่าวว่า ถือว่าราคาหุ้นของบริษัทปรับขึ้นแรงเกินกว่าที่บริษัทคาดการณ์ไว้ แต่เชื่อว่านักลงทุนมองบริษัทมีปัจจัยพื้นฐานที่ดีรองรับงานในอนาคตและให้ผลตอบแทนที่คุ้มค่ากับนักลงทุน
ด้านนายกิตติ ชีวะเกตุ กรรมการ ผู้จัดการ บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) ผู้ประกอบธุรกิจนำเข้า จำหน่าย สารเคมีและอุปกรณ์ที่ใช้ในอุตสาหกรรมพลังงาน ปิโตรเคมีและพลังงานชีวมวล กล่าวว่า มี 2 บริษัทที่อยู่ในอุตสาหกรรมเดียวกันสนใจจะเข้ามาระดมทุนในตลาดหลักทรัพย์ เอ็ม เอ ไอ เนื่องจากเห็นผลหลังจาก UAC เข้าตลาดหุ้นมาแล้ว ส่งผลดีให้กับบริษัทหลายอย่างทั้งด้านราคาหุ้นและด้านการประกอบธุรกิจ
ทั้งนี้ หนึ่งบริษัทเป็นบริษัทที่เตรียมจะเข้าตลาดหลักทรัพย์อยู่แล้ว แต่ก็มีการเร่งและปรึกษากับที่ปรึกษาทางการเงินและตลาดหลักทรัพย์เพื่ออยากจะให้มาระดมทุนในตลาดหุ้นเร็วขึ้นและอีกหนึ่งบริษัทเพิ่งมีความสนใจและอยู่ระหว่างหาที่ปรึกษาทางการเงิน
“ในวงการอุตสาหกรรมเดียวกันมีการพูดถึง UAC ที่เข้าตลาดหุ้นแล้วได้รับการตอบรับดีทั้งราคาหุ้น ซึ่งแม้จะดีขึ้น เพราะภาวะตลาดดี แต่ก็แสดงให้เห็นว่านักลงทุนเข้าใจพื้นฐานของอุตสาหกรรมมากขึ้น ที่สำคัญส่งผลดีต่อธุรกิจบริษัทที่ทำให้เกิดพันธมิตรธุรกิจรายใหม่ๆ ที่เข้ามาเจรจาให้ UAC ไปร่วมลงทุนด้วยโดยเฉพาะในธุรกิจพลังงานชีวมวล ซึ่งปัจจุบันมีอยู่ 23 ราย” นายกิตติ กล่าว
นายสมบัติ นาราวุฒิชัย เลขาธิการสมาคมนักวิเคราะห์หลักทรัพย์ กล่าวว่า ช่วงปลายเดือนนี้ยังไม่ควรที่จะเพิ่มเงินลงทุนมากขึ้น เนื่องจากช่วง 2 สัปดาห์สุดท้ายของทุกปี นักลงทุนต่างชาติจะชะลอลงทุน เพื่อต้อนรับเทศกาลปีใหม่ ขณะที่ตลาดหุ้นไทยจะหยุดทำการ 3 วันติดต่อกันในวันรัฐธรรมนูญ ทำให้ประเมินการเคลื่อนไหวของดัชนีช่วงที่เหลือของปีนี้จะทรงตัว โดยประเมินเป้าหมายสิ้นปีนี้อยู่ที่ 1,038 จุด 
สำหรับโอกาสที่จะเกิดวินโดวส์เดรสซิงในช่วงสิ้นปีอาจมีน้อย เพราะปกติจะเกิดช่วงที่ดัชนีปรับตัวลงมาก แต่ปัจจุบันดัชนีขึ้นต่อเนื่อง อาจทำให้การทำวินโดวส์เดรสซิงน้อยลงนี้ว่า แม้หลายสำนักวิจัยจะเริ่มออกมาระบุว่ามีสัญญาณในลักษณะดังกล่าวเกิดขึ้นแล้ว แต่โดยส่วนตัวยังไม่เห็นการเกิดขึ้นมากนัก เนื่องจากปกติแล้วจะเกิดขึ้นในช่วงที่ดัชนีปรับตัวลดลงอย่างมาก ซึ่งหากประเมินจากสถานการณ์ในระยะนี้ที่ดัชนีปรับตัวเพิ่มขึ้นต่อเนื่อง อาจทำให้ความจำเป็นในการทำวินโดว์ เดรสซิ่ง น้อยลง
อย่างไรในปี 2554 แนวโน้มดัชนียังมีโอกาสที่จะปรับตัวเพิ่มขึ้น โดยคาดว่าจะแกว่งตัวในกรอบ 9001200 จุด และอยู่ที่ 1133 จุดในช่วงสิ้นปี 2554 ได้